google/wiki40b huggingface dataset:
Μάχη του Σέλτσου

Το χρονικό της μάχης

Μετά την παράδοση του Σουλίου, τον Δεκέμβριο του 1803 οι Σουλιώτες άρχισαν να εγκαταλείπουν το Σούλι κατά ομάδες. 

Οι πιο τυχεροί, όπως η ομάδα του Φώτου Τζαβέλα, θα καταφέρει με αρκετές δυσκολίες να φτάσει σώα και αβλαβής στην Πάργα, και από κει στα Ιόνια νησιά. 
 Η δεύτερη ομάδα όμως, αυτή, στο Ζάλογγο  θα χτυπηθεί από τα στρατεύματα του Αλή Πασά (που παραβίασε τους όρους της συνθήκης, και άρχισε να κυνηγάει τους Σουλιώτες με σκοπό να τους σκοτώσει).
Η τρίτη από τις ομάδες που δημιουργήθηκαν, αυτή με αρχηγό τον Νότη Μπότσαρη, αν και κατάφερε να φτάσει με ασφάλεια στο χωριό Βουργαρέλι ,-χωριό στο οποίο είχαν αποφασίσει να κατοικήσουν μόνιμα - μόλις έμαθαν την παραβίαση των όρων της συνθήκης από τον Αλή Πασά, και τις επιθέσεις των στρατιωτών του στους Σουλιώτες, αποφάσισε να φύγει από το χωριό.
Έτσι, γύρω στα τέλη Δεκεμβρίου του 1803, 1140 άνθρωποι περίπου, ξεκίνησαν για να πάνε στο χωριό Βρεσθενίτσα (σημ. Πηγές Άρτας) με σκοπό να περάσουν στο αρματολίκι των Αγράφων. Οι αρματωλοί των Αγράφων όμως δεν τους άφησαν να περάσουν, φοβούμενοι την οργή του Αλή Πασά, και έτσι η ομάδα γύρισε και πάλι πίσω στη Βρεσθενίτσα. Όταν έμαθαν ότι καταφτάνουν οι στρατιώτες του πασά των Ιωαννίνων, αποφάσισαν να πολεμήσουν, αμυνόμενοι στο μοναστήρι του Σέλτσου, το οποίο απέχει 5 χλμ από το χωριό Βρεσθένιτσα. Η τοποθεσία αυτή, ιδανικό σημείο άμυνας καθώς είναι σχεδόν απροσπέλαστη, ωστόσο δεν έχει καμία έξοδο διαφυγής. Οι Σουλιώτες αποφάσισαν ή να νικήσουν τους στρατιώτες και να φύγουν απο εκεί ή να πεθάνουν. 
Στις 12 Ιανουαρίου του 1804, 5000 Τουρκαλβανοί στρατιώτες και αρκετοί Έλληνες αρματωλοί της περιοχής περικύκλωσαν την ευρύτερη περιοχή και στις 15 Ιανουαρίου επιχείρησαν την πρώτη επίθεσή τους. Ωστόσο, δεν κατάφεραν να εκπορθήσουν τις οχυρωματικές κατασκευές που είχαν εν τω μεταξύ φτιάξει οι Σουλιώτες, και έτσι αποφάσισαν να προχωρήσουν σε αποκλεισμό, με σκοπό να αναγκάσουν τους Σουλιώτες να παραδοθούν για να μην πεθάνουν από την πείνα. 

Οι Σουλιώτες, με την βοήθεια των γειτονικών χωριών -που κατάφερναν να τους προσφέρουν τα στοιχειώδη για την επιβίωσή τους -άντεξαν πολιορκία 3 μηνών.
Στις 21 Απριλίου του 1804 ωστόσο, μια ομάδα στρατιωτών κατάφερε να εισχωρήσει στο χώρο του μοναστηριού. Στη μάχη που ακολούθησε σκοτώθηκαν οι περισσότεροι Σουλιώτες - μόνο 65 κατάφεραν τελικά να περάσουν τον Αχελώο και να ξεφύγουν - ενώ πολλά γυναικόπαιδα προτίμησαν να πέσουν από τον γκρεμό, ύψους 300 μέτρων, και να πεθάνουν έτσι. 

Οι στρατιώτες του Αλή Πασά, συνέλαβαν αιχμάλωτους τον Νότη Μπότσαρη και τη γυναίκα του Χριστίνα,  και τα παιδιά του Κίτσου Μπότσαρη, Κώστα, Δέσποινα και Αγγελική. Από τις γυναίκες που έπεσαν στο γκρεμό, αναφέρεται η Λένω Μπότσαρη, κόρη του Κίτσου. Οι Κίτσος και Μάρκος Μπότσαρης (πατέρας και γιος) κατάφεραν να επιζήσουν, κρυμμένοι σε μια σπηλιά, και τελικά να φτάσουν στην Πάργα.
Λογαριθμική συνάρτηση

Πεδίο ορισμού

Με βάση τον ορισμό του λογαρίθμου πεδίο ορισμού είναι το ανοιχτό σύνολο από μηδέν στο συν άπειρο (0,+\infty), δηλαδή οι θετικοί πραγματικοί αριθμοί.

Συνέχεια-Παραγωγισιμότητα

Η λογαριθμική συνάρτηση είναι συνεχής σε όλο το πεδίο ορισμού της, όπως και παραγωγίσιμη. Επιπλέον, κάθε της παράγωγος είναι παραγωγίσιμη. Ισχύει (logαˣ)'=1/(lnα x), ενώ για τη νιοστή παράγωγο (logαˣ)ν=(-1)ν-1/(lnα xν).
Ειδικότερα στην lnx ισχύει (lnx)'=1/x μία ιδιότητα πολύ σημαντική, γιατί η παράγωγος μιας λογαριθμικής συνάρτησης είναι μια αμιγώς ρητή συνάρτηση.

Σύνολο τιμών-Γνωστές τιμές-Ρίζες

Το σύνολο τιμών της λογαριθμικής συνάρτησης είναι οι πραγματικοί αριθμοί. Κάθε λογαριθμική συνάρτηση διέρχεται από το σημείο (1,0). Όλες οι λογαριθμικές συναρτήσεις έχουν ως μοναδική ρίζα το 1, δηλαδή ισχύει ότι logαˣ=0 <=> x=1.

Συμμετρίες

Η λογαριθμική συνάρτηση logαˣ είναι συμμετρική με την log1/αˣ ως προς τον άξονα x'x. Παρατηρείται ότι οι δύο βάσεις είναι αντίστροφες μεταξύ τους. H ιδιότητα αυτή είναι ανάλογη με την αντίστοιχη ιδιότητα στην εκθετική συνάρτηση.

Αντίστροφη συνάρτηση της λογαριθμικής

Αντίστροφη συνάρτηση της λογαριθμικής εξ ορισμού είναι η εκθετική συνάρτηση.

Μετασχηματισμοί

Η λογαριθμική συνάρτηση μπορεί να μετασχηματιστεί μέσω του φυσικού λογαρίθμου. Ισχύει ότι logαx=y <=> x=αʸ <=> x=ey⋅lnα <=> lnx=y⋅lnα <=> y=\frac{lnx}{ln\alpha}. Επομένως, αρκεί να μελετηθεί η συνάρτηση του φυσικού λογαρίθμου και μπορούν αναλόγως να επεκταθούν τα συμπεράσματα και σε άλλες λογαριθμικές συναρτήσεις. Η συγκεκριμένη ιδιότητα ισχύει αναλόγως και με άλλες βάσεις εκτός από το e, όπως το 10 και το 2. Έτσι, logαx=\frac{logx}{log\alpha}.
Φυτοπαθολογία

Σημασία της επιστήμης

Η σημασία της Φυτοπαθολογίας είναι μεγάλη, ως πρωταρχικού παράγοντα επιτυχούς ενασκήσεως της Γεωργίας αλλά και ως παράγοντα περιορισμού των επιπτώσεων των ασθενειών των φυτών στην ευρύτερη οικονομική δραστηριότητα μιας χώρας.
Η Φυτοπαθολογία είναι επιστήμη που χαρακτηρίζεται από τη θεωρητική αλλά και την πρακτική προσέγγιση, όσον αφορά στην κατανόηση και την αντιμετώπιση των ασθενειών των φυτών. Αναφέρεται στο πλήθος των φυτών μιας καλλιέργειας που νοσεί και σπάνια σε μεμονωμένα περιστατικά.

Αρχαία χρόνια

Στα αρχαία χρόνια έχουμε την εμφάνιση της έννοιας της ασθένειας που χρησιμοποιείται με τον όρο "νόσος". Μαρτυρίες υπάρχουν από τον Πλάτωνα στο Συμπόσιό του, από τον Αριστοτέλη, ο οποίος αναφέρει τις επιφυτείες σκωριάσεις ως λοιμούς των αγρών, και από το Θεόφραστο τον Ερέσιο, μαθητή του Αριστοτέλη από τη Λέσβο, που θεωρείται ο πατέρας της Βοτανικής και ο πρώτος φυτοπαθολόγος. Στα γραπτά του κείμενα υπάρχει πλήρης περιγραφή και αναφορά ασθενειών των φυτών. Αναφορές υπάρχουν επίσης στη Βίβλο και συγκεκριμένα στην Παλαιά Διαθήκη, όπως και κατά τη ρωμαϊκή εποχή από τον Πλίνιο τον Πρεσβύτερο, που ήταν μεγάλος εγκυκλοπαιδιστής.

Μεσαίωνας και μεταμεσαιωνική περίοδος

Κατά το Μεσαίωνα, έχουμε την προσφορά του Άραβα Ibn-al-Awan, ο οποίος έγραψε κείμενα σχετικά με τις ασθένειες δέντρων και της αμπέλου.
Το 1631, με την έκδοση του βιβλίου Horticultura, ο P. Lauremberg δίνει τις δικές του απόψεις πάνω στην εκδήλωση των ασθενειών. Έπειτα από την ανακάλυψη του μικροσκοπίου το 1667, βοηθήθηκε ουσιαστικά η παρατήρηση των παθογόνων μυκήτων. Στο 18ο αιώνα, πρωτοπόροι ερευνητές θεωρούνται οι: Zallinger, ο Ιταλός μυκητολόγο Αντόνιο Μιτσέλι, ο Γάλλος Tillet, ο Prevost και ο Αυστριακός Franz Unger.

Σύγχρονη εποχή

Τη σύγχρονη εποχή σηματοδότησαν επιστήμονες που έφεραν στο φως της επιστημονικής κοινότητας σημαντικές αποδείξεις και εδραίωσαν την σύγχρονη περίοδο της Φυτοπαθολογίας. Επιστήμονες όπως ο Γερμανός Χάινριχ Άντον ντε Μπάρι, εδραιωτής της μυκητολογίας, ο Λουί Παστέρ, ο Ρίχαρντ Κουν (Νόμπελ Χημείας 1938), o Πιέρ Μιγιαρντέ, ο Αμερικάνος βοτανολόγος Τόμας Τζόναθαν Μπέριλ, ο Ιταλός Savastano, o Άντολφ Μάγιερ, ο Ρώσος Ντιμίτρι Ιβανόφσκι, o Ολλανδός Μαρτίνους Μπέιχερινκ, ο Γκούσταβ Κάους, o Stahel, o Vermeulen και ο Ιάπωνας Doi.
H Σύγχρονη Φυτοπαθολογία εστιάζεται κυρίως στην αναζήτηση, ανάπτυξη και εφαρμογή τεχνικών και μεθόδων στη διάγνωση και στην αντιμετώπιση των ασθενειών των φυτών. Επικεντρώνεται επίσης στην περαιτέρω κατανόηση των βιοχημικών και μοριακών σχέσεων αλληλεπιδράσεως ξενιστών-παθογόνων με στόχο την εκμετάλλευση των νέων γνώσεων και αποτελεσματικότερη αντιμετώπιση των αίτιων των ασθενειών.
Ράντι Τένεβα

Καριέρα

Η Ράντι Τενεβα έκανε τα πρώτα της βήματα στο χώρο της πετοσφαίρισης στις ακαδημίες της Μαρίτσα, τοπική ομάδα της Βουλγαρίας, στην οποία παρέμεινε για πέντε χρόνια και συγκεκριμένα μέχρι το 2000. 
Το 2000 ταξίδεψε στην Ελλάδα στην οποία παρέμεινε για τρία χρόνια αγωνιζόμενη αρχικά στον Αίαντα Ευόσμου (2002-03) κι έπειτα στον Α.Ο. Βριλησσίων (2003-04). Έπειτα, επέστρεψε στη Βουλγαρία προκειμένου να μεταγραφεί στη Λέφσκι Σόφιας.
Το 2004, η Ράντι Τένεβα επέστρεψε στην Ελλάδα και τον Αίαντα Ευόσμου, ενώ ένα χρόνο αργότερα μεταπήδησε στην Τουρκία για λογαριασμό της Εμλακ Τόκι Ανκάρα, στην οποία παρέμεινε για ένα χρόνο. Το 2006 ταξίδεψε στην Ιταλία για λογαριασμό της Μαρίνες Αρθάνο, στην οποία παρέμεινε επίσης για ένα χρόνο.
Μετά το πέρασμά της από το ιταλικό πρωτάθλημα, η Τένεβα επέστρεψε για ακόμη μια φορά στην Ελλάδα, αυτήν τη φορά για λογαριασμό του Ολυμπιακού Πειραιώς. Στην ομάδα του Πειραιά αγωνίστηκε από το 2009 και μέχρι το 2014, με μοναδική εξαίρεση ένα πέρασμά της από την τουρκική Ανκαραγκουτσού (2010-11), έχοντας καταφέρει να κατακτήσει δύο πρωταθλήματα (2013, 2014) και τρία κύπελλα Ελλάδας (2012, 2013, 2014).
Το καλοκαίρι του 2014, η Τένεβα αποφάσισε να αποχωρήσει από τον Ολυμπιακό και να μεταγραφεί στον Α.Ο. Θήρας, στον οποίο παραμένει μέχρι και σήμερα.

Διεθνείς συμμετοχές

Η Ράντι Τένεβα είναι διεθνής με την εθνική ομάδα πετοσφαίρισης γυναικών της Βουλγαρίας από το 2001 και έχει πραγματοποιήσει αρκετές συμμετοχές.
Δημοσιογραφία των πολιτών

Ιστορία της δημοσιογραφίας των πολιτών

Το φαινόμενο ένας πολίτης να θέλει να διαδώσει μια πληροφορία , είδηση ή γνώμη μαζικά έχει τις ρίζες του αρκετά παλιά. Στις Ηνωμένες Πολιτείες της Αμερικής το 18ο αιώνα υπήρχαν φυλλαδιογράφοι όπως ο Τόμας Πέιν (Thomas Paine) αλλά και οι ανώνυμοι συγγραφείς των Φεντεραλιστικών Εντύπων οι οποίοι διένειμαν το δικό τους υλικό.
Καθώς εξελίσσεται η τεχνολογία συναντώνται παραδείγματα ανθρώπων που στέλνουν κείμενα σε εφημερίδες υποστηρίζοντας τις απόψεις τους αλλά και ανθρώπων που δημιουργούν πειρατικούς ραδιοφωνικούς σταθμούς για να "ακουστούν".
Με την ανάπτυξη του Παγκόσμιου Ιστού όμως έγινε η πραγματική διάδοση της συμμετοχικής δημοσιογραφίας, αφού πλέον η πρόσβαση σε ένα μαζικό μέσο επικοινωνίας έγινε πολύ εύκολη. Ο καθένας πια μπορούσε να δημιουργήσει πολύ εύκολα τη δική του ιστοσελίδα και αργότερα το δικό του ιστολόγιο.
Καταλύτη στην εξέλιξη της δημοσιογραφίας των πολιτών αποτέλεσαν σημαντικά κοινωνικοπολιτικά γεγονότα όπως η 11η Σεπτεμβρίου, οι βομβιστικές επιθέσεις στο Λονδίνο την 7η Ιουλίου 2005 ή το φονικό τσουνάμι του 2004 τα οποία κινητοποίησαν την κοινή γνώμη να εκφράσει τη γνώμη της και να μοιραστεί πληροφορίες, εικόνες και βίντεο.

Κριτική της δημοσιογραφίας των πολιτών

Το γεγονός ότι η συμμετοχική δημοσιογραφία ασκείται από απλούς πολίτες που δεν είναι επαγγελματίες δημοσιογράφοι έχει προκαλέσει συζητήσεις σχετικά με την αντικειμενικότητά της. 
Με τον όρο αντικειμενικότητα εννοούμε την παρουσίαση γεγονότων απαλλαγμένα από προσωπικές απόψεις και αποτελεί μια από τις βασικές αξίες του δημοσιογραφικού επαγγέλματος. Καθώς λοιπόν οι πολίτες-δημοσιογράφοι συνήθως γράφουν ορμώμενοι από κάποιο γεγονός που τους έχει προκαλέσει το ενδιαφέρον ή έχει θίξει κάποιο συμφέρον τους υπάρχει αμφισβήτηση σχετικά με την αντικειμενικότητά τους.Επιπλέον επειδή δεν είναι επαγγελματίες συνήθως δεν γνωρίζουν τη μεθοδολογία που ακολουθούν οι δημοσιογράφοι καθώς και τον Κώδικα Δεοντολογίας που τους διέπει.
Για αυτό το λόγο υπάρχουν δημοσιογράφοι όπως ο Καναδός Jack Kapica 2. που θεωρούν ότι και η συμμετοχική δημοσιογραφία πρέπει να υπόκειται σε συντακτική επιμέλεια και εποπτεία.
Πανδημοκρατικόν Αγροτικόν Μέτωπον Ελλάδος

Με την ονομασία Πανδημοκρατικόν Αγροτικόν Μέτωπον Ελλάδος (Π.Α.Μ.Ε.), συμμετείχε στις βουλευτικές εκλογές του 1961 η Ενιαία Δημοκρατική Αριστερά με το Εθνικό Αγροτικό Κόμμα, για την αντιμετώπιση του νέου εκλογικού συστήματος που εισήγαγε η κυβέρνηση Καραμανλή, με σκοπό την μείωση της κοινοβουλευτικής δύναμης της ΕΔΑ.
Ο συνασπισμός τελικά απέτυχε στον σκοπό του, καθότι στις εκλογές έλαβε το 14.63% των ψήφων και κατέλαβε 24 έδρες (22 για την ΕΔΑ, 2 για το ΕΑΚ).
1735 ΙΤΑ

Φυσικά χαρακτηριστικά

Η μέση διάμετρος του ΙΤΑ εκτιμάται σε 62,34 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,079 ± 0,007. Ο ΙΤΑ περιστρέφεται γύρω από τον εαυτό του μία φορά κάθε 10 ως 15 ώρες περίπου.
Φιννοουγγρικοί λαοί

Διεθνές Φιννοουγγρικές κοινωνίες

Στις Φιννοουγγρικές χώρες (Φινλανδία, Εσθονία και Ουγγαρία) έχει δημιουργηθεί μια εθνική ταυτότητα, παρά τις άσχετες γλώσσες, ιστορία και καταγωγή.
Το 1992, διοργανώθηκε το 1ο Παγκόσμιο Συνέδριο των Φιννοουγγρικών Λαών στο Σικτιβκάρ στη Δημοκρατία των Κόμι, στη Ρωσία.  Το 2ο Παγκόσμιο Συνέδριο διοργανώθηκε το 1996 στη Βουδαπέστη στην Ουγγαρία, το 3ο Συνέδριο το 2000 στο Ελσίνκι στη Φινλανδία, το 4ο Συνέδριο το 2004 στο Ταλίν στην Εσθονία, το 5ο Συνέδριο το 2008 στο Χαντιμασνσίσκ στη Ρωσία, και το 6ο Συνέδριο του 2012 στο Σιόφοκ στην Ουγγαρία, ενώ το 7ο διοργανώθηκε στο Λάχτι της Φινλανδίας. Τα μέλη της Συμβουλευτικής Επιτροπής των Φιννοουγγρικών λαών περιλαμβάνουν: Έρζυα, Εσθονοί, Φινλανδοί, Ούγγροι, Ινγκριανοί Φινλανδοί, Ινγκριανοί, Καρέλιοι, Χάντι, Κόμι, Μανσί, Μαρί, Μόκσα, Νενέτσιοι, Κόμι-Πέρμιακ, Σάμι, Καρέλιοι του Τβερ, Ουντμούρτιους, Βέπσιους; Παρατηρητές: Λιβόνιοι, Σέτο.
Το 2007, το 1ο Φεστιβάλ των φιννοουγγρικών Λαών φιλοξενήθηκε από τον Πρόεδρο Βλαντιμίρ Πούτιν της Ρωσίας, και επισκέφθηκε από τη φινλανδική Πρόεδρε, Tarja Halonen, και ο ούγγρος Πρωθυπουργός, Ferenc Gyurcsány.
Πλάτανος Φαρρών Αχαΐας

Γεωγραφία - Τοποθεσία

Ο οικισμός εκτείνεται κατά μήκος της Επαρχιακής οδού Πατρών-Καλαβρύτων και ψηλότερα από αυτήν, ευρισκόμενος σε υψόμετρο περίπου 710 μέτρων, αμφιθεατρικά χτισμένο στις πλαγιές των νότιων πρόβουνων του ορεινού όγκου του Παναχαϊκού και έναντι ακριβώς του Ερυμάνθου, στο πάνω μέρος της χαράδρας που δημιουργείται από τον ποταμό Πείρο, στην ιστορική περιοχή των Νεζερών. 
Η τοποθεσία έχει ορίζοντα που προσφέρει εντυπωσιακή θέα προς το βόρειο και το βορειοδυτικό τμήμα του Ερυμάνθου καθώς και προς το άνοιγμα της χαράδρας του Πείρου. 
Ο Πλάτανος απέχει οδικώς 15 χιλιόμετρα από την Χαλανδρίτσα, έδρα του Δήμου Ερυμάνθου, 35 χιλιόμετρα από την Πάτρα και 38 χιλιόμετρα από τα Καλάβρυτα.

Ιστορικά στοιχεία

Η ονομασία του οικισμού είναι πιθανότατα φυτωνυμική και προέκυψε από το ομώνυμο δέντρο. 
Αποτελεί τον μακρύτερο σε διάρκεια ζωής οικισμό της σημερινής Τοπικής Κοινότητας Νέου Κομπηγαδίου. Αναφέρεται για πρώτη φορά το 1700 στην βενετική καταγραφή Grimani (Γκριμάνι) με την ονομασία Platano di Nexero και με πληθυσμό 81 κάτοικους (15 οικογένειες). Το 1713 εμφανίζεται να έχει δικές του δύο ενορίες εντός του χωριού, μία ο Άγιος Στέφανος και μία του ναού στον καθαυτό οικισμό του χωριού που είναι αφιερωμένος στους Παμμέγιστους Ταξιάρχες.

Διοικητική εξέλιξη

Στις 20/04/1835 υπήχθη στον Δήμο Νεζερών, ωστόσο στις 08/03/1841 (ΦΕΚ 5Α), με την κατάργηση του Δήμου Νεζερών, προσαρτάται στον τότε Δήμο Φαρών. Στις 28/08/1912 (ΦΕΚ 256Α), και την θέσπιση των κοινοτήτων, αποσπάται από τον Δήμο Φαρών και προσαρτάται στην τότε Κοινότητα Κομπηγαδίου, η οποία μετέπειτα και συγκεκριμένα στις 03/12/1971 (ΦΕΚ 249Α) μετονομάστηκε σε Κοινότητα Νέου Κομπηγαδίου. Στις 04/12/1997 (ΦΕΚ 244Α) σύμφωνα με τη Διοικητική Μεταρρύθμιση "Καποδίστριας", προσαρτάται στον νέο Δήμο Φαρρών, ενώ από την 1/1/2011 εντάχθηκε στο νεοπαγή Δήμο Ερυμάνθου (ΦΕΚ 87Α - 07/06/2010) που συστάθηκε βάσει της Διοικητικής Μεταρρύθμισης "Καλλικράτης".

Λοιπά στοιχεία

Σημαντική τοποθεσία κοντά στο χωριό είναι το μικρό οροπέδιο με την ονομασία Σόρους στο οποίο από παλιά οι κάτοικοι του χωριού, πέρα από τη βασική τους ασχολία που ήταν η κτηνοτροφία, ασχολούνταν με την γεωργία και καλλιεργούσαν εκτάσεις με καλαμπόκι, κριθάρι και σιτάρι. 
Να μην συγχέεται με τον ομώνυμο οικισμό του Δήμου Αιγιαλείας που βρίσκεται κοντά στην Ακράτα.